Rekonštrukčné práce sa budú realizovať počas plnej prevádzky autobusovej stanice v siedmich etapách.
Nitra 3. marca (TASR) – Komplexná rekonštrukcia autobusovej stanice v Nitre sa začala. Potrvá približne rok a pol a vyžiada si investíciu vo výške zhruba dva milióny eur. Spoločnosť Arriva Nitra, a.s., ktorá stanicu vlastní, bude rekonštrukčné práce realizovať počas plnej prevádzky autobusovej stanice v siedmich etapách.
Počas jednotlivých etáp budú nástupištia presúvané na odstavnú plochu mestskej hromadnej dopravy za reštauráciou Pelikán. "Potrebné informácie o organizácii a obmedzeniach počas rekonštrukcie budeme zverejňovať na internete, v autobusoch a na letákoch na autobusovej stanici. Informovanosť zabezpečia tiež zamestnanci Arrivy, ktorí budú prítomní na autobusovej stanici a označení reflexnou vestou s logom spoločnosti," informoval Vladimír Šimko z Arrivy Nitra.
Ako prvé budú zrekonštruované nástupištia 21 až 30, ktoré by mali byť hotové o tri mesiace. Zmeny v organizácii dopravy sa tak v prvej etape rekonštrukcie dotkli autobusov premávajúcich v smere Levice, Vráble, Šaľa, Mojmírovce, Topoľčany, Jarok, Hlohovec, Piešťany, Nové Zámky. Nástupištia sú dočasne premiestnené na odstavnú plochu za reštauráciou, ich číslovanie na odstavnej ploche zostalo zachované. Náhradné nástupištia nie sú prestrešené, z priestorových dôvodov sú projektované s minimálnym záberom plochy. Pre cestujúcich to znamená zníženie komfortu pri čakaní na spoj.
Od stredy 4. marca bude z dôvodu rekonštrukcie stanice dočasne obmedzený aj prístup do čakárne na autobusovej stanici v Nitre. "Vstup do čakárne zo strany autobusových nástupíšť bude dočasne uzatvorený. Pre prístup do čakárne, cestovnej kancelárie, obchodného a informačného miesta bude po celý čas možné využiť prístup zo strany od areálu Polygón," informoval Šimko.